**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΡΕΥΝΑΣ ΚΑΙ ΤΕΧΝΟΛΟΓΙΑΣ**

**ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Δεκεμβρίου 2017, ημέρα Δευτέρα και ώρα 12.05΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Έρευνας και Τεχνολογίας, υπό την προεδρία της κυρίας Χαράς Καφαντάρη, Προέδρου της Διαρκούς Επιτροπής Παραγωγής και Εμπορίου, με θέμα ημερήσιας διάταξης: Παρουσίαση από τον Γενικό Διευθυντή του Ευρωπαϊκού Οργανισμού Διαστήματος (ESA), κ. Johann-Dietrich Wörner, της νέας στρατηγικής του «Space 4.0: Επιτρέποντας κοινωνικο-οικονομικά οφέλη».

Από την πλευρά της ESA συμμετείχαν οι κ.κ. Jan Wörner, Director General, European Space Agency (ESA), Kai-Uwe Schrogl, Chief Strategy Officer, Chiara Manfletti, Programme Advisor to the DG, Christina Giannopapa, Head of Political Affairs Office, Maria-Grazia Abete, Senior Officer, Member States Relations and Partnerships και Frank M. Salzgeber, Head of Technology Transfer and Business Incubation Office Systems Department, Directorate of Technology, Engineering and Quality.

Από την πλευρά του Υπουργείου παρέστησαν ο κ. Νίκος Παππάς, Υπουργός Ψηφιακής Πολιτικής, Τηλεπικοινωνιών και Ενημέρωσης, ο κ. Γεώργιος Φλωρεντής, Γενικός Γραμματέας Ψηφιακής Πολιτικής, Τηλεπικοινωνιών και Ενημέρωσης, ο κ. Στυλιανός Ράλλης, Γενικός Γραμματέας Ψηφιακής Πολιτικής, Βασίλειος Μαγκλάρας, Γενικός Γραμματέας Τηλεπικοινωνιών και Ταχυδρομείων, ο κ. Αλκαίος Σαλκιτζόγλου, νομικός σύμβουλος του Γενικού Γραμματέα Τηλεπικοινωνιών και Ταχυδρομείων, ο κ. Ελευθέριος Κρέτσος, Γενικός Γραμματέας Ενημέρωσης και Επικοινωνίας, ο κ. Γεώργιος Χριστοφορίδης, ειδικός σύμβουλος του Υπουργού και ο κ. Γεώργιος Συννεφάκης, αντιπρόσωπος του Υπουργείου στην ESA.

Η Προεδρεύουσα των Επιτροπών, κ. Χαρά Καφαντάρη, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κυρίτσης Γεώργιος, Φίλης Νικόλαος, Μουσταφά Μουσταφά, Καββαδία Αννέτα, Λιβανίου Ζωή, Παπαδόπουλος Σάκης, Κωνσταντινέας Πέτρος, Βαρδάκης Σωκράτης, Σκουρολιάκος Πάνος, Γκιουλέκας Κωνσταντίνος, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας και Μανωλάκου Διαμάντω.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Γεωργοπούλου Έφη, Βάκη Φωτεινή, Γάκης Δημήτριος, Γκιόλας Ιωάννης, Δέδες Ιωάννης, Θελερίτη Μαρία, Λάππας Σπυρίδων, Μορφίδης Κωνσταντίνος, Μπαλλής Συμεών, Πάλλης Γεώργιος, Παπαηλιού Γεώργιος, Παρασκευόπουλος Νικόλαος, Σαρακιώτης Ιωάννης, Σταμπουλή Αφροδίτη, Στέφος Ιωάννης, Τζούφη Μερόπη, Τσόγκας Γεώργιος, Ψυχογιός Γεώργιος, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Παπαθεοδώρου Θεόδωρος, Σκανδαλίδης Κωνσταντίνος, Καρακώστας Ευάγγελος, Λαγός Ιωάννης, Συντυχάκης Εμμανουήλ, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γεώργιος, Δρίτσας Θεόδωρος, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Ριζούλης Ανδρέας, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγακας Βασίλειος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Κουκοδήμος Κωνσταντίνος, Μπουκώρος Χρήστος, Μπούρας Αθανάσιος, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παππάς Χρήστος, Βλάχου Σωτηρία, Σαχινίδης Ιωάννης, Κατσώτης Χρήστος, Βαρδαλής Σάκης, Δελής Ιωάννης, Καμμένος Δημήτριος και Αμυράς Γεώργιος.

Από την Ειδική Μόνιμη Επιτροπή Έρευνας και Τεχνολογίας παρόντες ήταν οι Βουλευτές κ.κ. Ακριώτης Γεώργιος, Αυλωνίτου Ελένη, Μιχαηλίδης Ανδρέας, Θεοπεφτάτου Αφροδίτη, Μανιός Νικόλαος, Ρίζος Δημήτριος, Μπαλτάς Αριστείδης, Θραψανιώτης Εμμανουήλ, Στογιαννίδης Γρηγόριος, Σεβαστάκης Δημήτριος, Ηγουμενίδης Νικόλαος, Ασημακοπούλου Άννα – Μισέλ, Γιαννάκης Στέργιος, Κεραμέως Νίκη, Ιλχάν Αχμέτ, Γερμενής Γεώργιος, Κούζηλος Νικόλαος, Στεργίου Κωνσταντίνος, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος .

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι Βουλευτές, κύριε Υπουργέ, κύριοι προσκεκλημένοι της σημερινής συνεδρίασης συνεδριάζουν οι Επιτροπές της Βουλής, Ειδική Διαρκής Επιτροπή Ευρωπαϊκών Υποθέσεων, Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, Διαρκής Επιτροπή Παραγωγής και Εμπορίου και Ειδική Μόνιμη Επιτροπή Έρευνας και Τεχνολογίας, με θέμα ημερήσιας διάταξης: Παρουσίαση από τον Γενικό Διευθυντή του Ευρωπαϊκού Οργανισμού Διαστήματος (ESA), κ. Johann-Dietrich Wörner, της νέας στρατηγικής του «Space 4.0: Επιτρέποντας κοινωνικο-οικονομικά οφέλη».

Χαιρετίζουμε και καλωσορίζουμε στο Ελληνικό Κοινοβούλιο τον κύριο Wörner, Γενικό Διευθυντή του Ευρωπαϊκού Οργανισμού Διαστήματος.

 Ο Ευρωπαϊκός Οργανισμός Διαστήματος, ως γνωστόν, στοχεύει στην προώθηση της συνεργασίας των κρατών - μελών της Ε.Ε., στην έρευνα και τεχνολογία διαστήματος και διαστημικών εφαρμογών, αποσκοπώντας στη χρήση τους σε διαστημικά συστήματα, αλλά και σε περαιτέρω εξέλιξη της επιστήμης επί του θέματος.

Για τους σκοπούς αυτούς, η ESA ιδρύθηκε στις 30 Μαΐου του 1975. Σήμερα αριθμεί 22 κράτη - μέλη, ανάμεσά τους και τη χώρα μας, που είναι μέλος από το 2005.

Καλώς ήρθατε κύριε Wörner στο Ελληνικό Κοινοβούλιο, εκ μέρους όλων των Βουλευτών και Βουλευτίνων των Επιτροπών που παρίστανται σήμερα.

Θα δώσουμε τον λόγο για λίγο στον Υπουργό Ψηφιακής Πολιτικής, Τηλεπικοινωνιών και Ενημέρωσης, κ. Νίκο Παππά.

Επίσης, όσοι Βουλευτές θέλετε να τοποθετηθείτε, παρακαλώ να δηλώσετε τη συμμετοχή σας εδώ στο κλιμάκιο της Βουλής.

Κύριε Παππά, έχετε τον λόγο.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Ευχαριστώ πάρα πολύ, κυρία Πρόεδρε.

Κυρίες και κύριοι βουλευτές, θα ήθελα να ευχαριστήσω τον κ. Wörner για την παρουσία του εδώ και να πω ότι είμαστε ευτυχείς, διότι η παρουσία του συμπίπτει με δύο πάρα πολύ σοβαρές πρωτοβουλίες.

Η πρώτη πρωτοβουλία είναι μια σύμπραξη δημόσιου και ιδιωτικού τομέα και αφορά την απόφαση της εταιρίας OHB να προχωρήσει σε επένδυση στην Ελλάδα μονάδας κατασκευής μικροδορυφόρων και δορυφόρων. Υπεγράφη πριν από λίγο στο Υπουργείο Ψηφιακής Πολιτικής η σχετική συμφωνία και είμαστε πάρα πολύ χαρούμενοι γι' αυτό. Είναι ένα εξαιρετικά θετικό σήμα, ένα σήμα το οποίο αφορά και τη δυνατότητα της Ελλάδας να προσελκύει επενδύσεις και κυρίως να αντιστρέψει αυτό για το οποίο έχουμε συζητήσει πάρα πολύ, το φαινόμενο του brain drain, δηλαδή το φαινόμενο όπου άνθρωποι εκπαιδευμένοι, υψηλής εξειδίκευσης αναζητούν εργασία σε άλλες χώρες και δεν μένουν στη χώρα μας για να προσφέρουν και να αυξήσουν το δικό μας εθνικό προϊόν να βελτιώσουμε όλοι μαζί τη ζωή των πολιτών.

Η δεύτερη πρωτοβουλία, η οποία, επίσης, είναι πάρα πολύ σημαντική και για την οποία υπογράψαμε τη συμφωνία με τον Γενικό Διευθυντή, τον κ. Wörner, αφορά την ίδρυση θερμοκοιτίδας επιχειρήσεων, κέντρου θερμοκοιτίδας επιχειρήσεων στην Ελλάδα, το οποίο είναι συνδεδεμένο με την Ευρωπαϊκή Υπηρεσία Διαστήματος. Νέοι άνθρωποι, ταλαντούχοι θα μπορούν τις εταιρείες τους να τις εντάξουν σε αυτή τη δομή, μια πάρα πολύ σημαντική δομή, η οποία ήδη υπάρχει σε 18 χώρες της Ε.Ε. και να έχουν την ίδια στιγμή πρόσβαση στο δίκτυο της πληροφόρησης και της εμπειρίας που έχουν όλες οι εταιρείες, οι λεγόμενες start up, οι νεοφυείς επιχειρήσεις, οι οποίες έχουν μπει στη διαδικασία της συνεργασίας με τα λεγόμενα incubators της Ευρωπαϊκής Υπηρεσίας Διαστήματος.

Νομίζω ότι η επίσκεψη έρχεται σε μια χρονική στιγμή, η οποία συμπίπτει με τη δυναμική επάνοδο της Ελλάδας στο χώρο του διαστήματος, πέρα από την επικύρωση και την υπερψήφιση της σύμβασης με τον Hellas Sat, τις επόμενες ημέρες, όπως γνωρίζετε κυρίες και κύριοι Βουλευτές θα έχει υπερψηφιστεί και το νομοσχέδιο το οποίο αφορά τη νομοθεσία διαστήματος και την αδειοδότηση των αντικειμένων διαστήματος και βεβαίως την ίδρυση του Ελληνικού Διαστημικού Οργανισμού.

Κύριε Γενικέ, σας καλωσορίζουμε με την χαρά και την πίστη ότι η παρουσία σας σηματοδοτεί και για τη δική μας χώρα ένα πάρα πολύ σημαντικό νέο ξεκίνημα. Σας ευχαριστούμε πάρα πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Wörner, έχετε το λόγο. Ευχαριστούμε για την τιμή να είστε στο Ελληνικό Κοινοβούλιο.

JAN WORNER (Director General European Space Agency <ESA>): Σας ευχαριστώ πολύ. Είναι μεγάλη τιμή για μένα που μπορώ να σας απευθυνθώ.

Πριν από είκοσι χρόνια βρέθηκα σε αυτό το κτίριο εδώ και τώρα το ότι έχω τη δυνατότητα να σας μιλήσω για το διάστημα με κάνει πολύ ευτυχή και σας ευχαριστώ πάρα πολύ που μου δίνετε αυτή την ευκαιρία.

Το θέμα της ομιλίας μου είναι «Space 4.0»: Επιτρέποντας κοινωνικο-οικονομικά οφέλη. Όπως βλέπετε και στην οθόνη, ο τίτλος είναι διάστημα 4.0. Τι σημαίνει το διάστημα 4.0; Έτσι σας βλέπουμε, λοιπόν, εμείς, έτσι βλέπουμε την Ελλάδα από το διάστημα και το διάστημα βλέπει όλες τις λεπτομέρειες της Ελλάδος και αυτή την όμορφη χώρα.

Όταν μιλώ για το διάστημα 4.0 να εξηγήσω ότι είναι το διάστημα 1.0, 2.0 και 3.0, αλλιώς πώς φτάσαμε στο 4. Το διάστημα 1.0, λοιπόν, είναι η αστρονομία, ένας πολύ ισχυρός τομέας δραστηριοτήτων με μακρά ιστορία και εδώ σε αυτή τη χώρα. Ως εκ τούτου ναι η αστρονομία είναι το διάστημα 1.0. Το διάστημα 2.0 ήταν ο αγώνας για την κατάκτηση του διαστήματος, κυρίως από τις μεγάλες δυνάμεις τη Σοβιετική Ένωση και τις Ηνωμένες Πολιτείες Αμερικής και ο στόχος ήταν το πρεστίζ, ποιος θα είναι ο πρώτος που θα φτάσει στο φεγγάρι. Όπως ξέρουμε, οι Αμερικανοί είχαν τον πρώτο αστροναύτη στο φεγγάρι, αλλά η Σοβιετική Ένωση να μην το ξεχνάμε είχε το πρώτο rover στο φεγγάρι, που έφερε δείγματα με την ρομποτική αυτή αποστολή, μεγάλα επιτεύγματα, λοιπόν. Την εποχή εκείνη που είχαμε ακόμα αυτόν τον αγώνα για την κατάκτηση του διαστήματος, η Ευρώπη αποφάσισε να διαλέξει έναν άλλο δρόμο.

Το 1964 δημιουργήθηκαν δύο θεσμοί, ο Ευρωπαϊκός Οργανισμός Ερευνών για το Διάστημα και η Ανάπτυξη Διαστημικών Δραστηριοτήτων στην Ευρώπη δημιουργώντας συνολικά τελικά το 1975 τον Ευρωπαϊκό Οργανισμό για το Διάστημα, τον ESA.

Tο Διάστημα 3-0 ήταν μια εξέλιξη τα τελευταία τριάντα με σαράντα χρόνια με όλο και περισσότερη παγκόσμια συνεργασία και έχουμε το Διεθνή Διαστημικό Σταθμό.

Άνοιξε, λοιπόν, η διεθνής συνεργασία και θα δείτε, κύριε Υπουργέ, πόσες είναι οι χώρες ανά τον κόσμο, γιατί δεν είναι μόνο οι Ηνωμένες Πολιτείες Αμερικής, η Ρωσία, η Ιαπωνία, η Ευρώπη και ο Καναδάς, αλλά έγινε μια ευρύτερη παγκόσμια συνεργασία, αλλά πραγματικά παγκόσμια, με τη συμμετοχή όλων των χωρών του κόσμου.

Σήμερα, όπως, ήδη, ακούσαμε o ESA διαθέτει 22 κράτη – μέλη. Δεν είμαστε κομμάτι της Ε.Ε., αλλά είμαστε διακυβερνητικός Οργανισμός και 20 από τα μέλη μας είναι, ταυτόχρονα, και μέλη της Ε.Ε., ενώ δύο δεν είναι, δηλαδή, η Νορβηγία και η Ελβετία και όπως ξέρουμε ίσως να αλλάξει και το status μιας χώρας στην Ε.Ε., αλλά όχι ως προς τον ESA.. Το Ευρωπαϊκό Βασίλειο, ήδη, έχει αποφασίσει πριν από την όλη διαδικασία των συζητήσεων για το Brexit, ότι δεν θα παραμείνει στον ESA.

Έχουμε και συμφωνίες συνεργασίας με όλα τα κράτη - μέλη της Ε.Ε., επομένως ο ESA είναι πολύ ευρωπαϊκός, ως Οργανισμός.

Από τα αριστερά προς τα δεξιά βλέπουμε την παρατήρηση του πλανήτη, την πλοήγηση, τις έρευνες στο Διάστημα και νέα συστήματα εκτόξευσης προς το Διάστημα.

 Αναπτύσσουμε νέες δραστηριότητες, νέες τεχνολογίες, δορυφόρους, παρατήρηση αστεροειδών και στη δεξιά πλευρά για τους Κοινοβουλευτικούς ίσως να είναι ενδιαφέρον αυτό που κάνουμε, γιατί είναι και η βιομηχανική πολιτική και αυτό το κάνουμε σε στενή σχέση με τα κράτη - μέλη μας.

Τα κράτη - μέλη μας μπορούν να πουν και έχουμε ένα συγκεκριμένο θέμα στο οποίο εστιάζουμε σε αυτή ή την άλλη βιομηχανία και εμείς στην ESA έχουμε τα εργαλεία να σας στηρίξουμε και να στηρίξουμε τα εθνικά συμφέροντα.

Δεν ξεχνάμε, βεβαίως, τον ανταγωνισμό, αλλά μπορούμε να στηρίξουμε και τα εθνικά συμφέροντα.

Τώρα η δομή του ESA είναι λίγο περίπλοκη, αλλά μπορείτε να την αντιληφθείτε με αυτό εδώ το σχεδιάγραμμα.

Έχουμε τα υποχρεωτικά προγράμματα του ESA, όπου κάθε κράτος - μέλος πρέπει να πληρώνει σύμφωνα με τις οικονομικές δυνάμεις που έχει το δικό του μερίδιο στον ESA και αυτό το ποσόν αποφασίζεται και χρησιμοποιείται για την επιστήμη, για την εκπαίδευση και για τις επιχειρηματικές θερμοκοιτίδες. Πολλά γίνονται στο πλαίσιο των υποχρεωτικών προγραμμάτων του ESA και μετά κάθε κράτος - μέλος μπορεί να πει « ναι, ενδιαφερόμαστε για την παρατήρηση της γης, για τις τηλεπικοινωνίες και για την πλοήγηση» και έτσι μπορείς να έχεις, επιπλέον, χρηματοδότηση για αυτά.

Και στις δύο περιπτώσεις, εάν η Ελλάδα για παράδειγμα πληρώσει το 10% για ένα συγκεκριμένο πρόγραμμα, τότε δικαιούται να έχει το 10% της αξίας των συμβάσεων που προκύπτουν από αυτές τις συνεργασίες.

Αυτό είναι το λεγόμενο Gio Returning, δηλαδή, η γαιοαπόδοση, κατά κάποιο τρόπο.

Η Ελλάδα τα πηγαίνει πολύ καλά, έχει πάνω από 1,06% απόδοση που δείχνει πραγματικά ότι είσαστε πολύ δραστήριοι στον τομέα αυτό. Εδώ, κάτω-κάτω στο σημείο της διαφάνειας που σας παρουσιάζω, βλέπουμε τα προγράμματα στα οποία συμμετέχουμε με το τεχνικό ντιζάιν, όπως το Copernicus και το Galileo και ούτω καθεξής. Αυτό ήταν το Space 3.0, τώρα προχωράμε προς το Space 4.0 και μπορώ να σας πω ότι ο κόσμος αλλάζει, αλλάζει δραματικά, από την αριστερή πλευρά που βλέπετε, παρατηρείται το τι αλλάζει, καταρχάς, τα ερεθίσματα, τα κίνητρα δεν είναι πλέον το πρεστίζ, για κάποιους ίσως να είναι, αλλά για εμάς οι εφαρμογές και το πώς μπορούν να χρησιμοποιηθούν για τους πολίτες, για την κοινωνία και την βιομηχανία, σε αυτό εστιάζουμε.

Οι φορείς αλλάζουν, έχουμε πάνω από 80 χώρες που έχουν διαστημικά προγράμματα και έχουν τις δικές τους διαστημικές αποστολές, ακόμα και εάν δεν είναι διαστημική οργανισμοί, επομένως, η βιομηχανία, τα πανεπιστήμια έχουν τα δικά τους διαστημικά προγράμματα και επομένως οι φορείς αλλάζουν. Το περιεχόμενο αλλάζει, η γεωπαρατήρηση, η πλοήγηση, οι νέες δραστηριότητες, νέα περιεχόμενα προκύπτουν. Αυτό σημαίνει ότι αλλάζουν οι ρόλοι, οι διαστημικές οργανώσεις του παρελθόντος ήταν χρηματοδοτικές, είχαμε τα χρήματα και τα δίναμε στη βιομηχανία και επειδή δίναμε τα χρήματα, αποφασίζαμε την κάθε λεπτομέρεια. Τώρα ο κόσμος αλλάζει, αλλά, είμαστε χρηματοδοτικός οργανισμός, χρειαζόμαστε και τα χρήματά σας γι' αυτό, ναι, αλλά ταυτόχρονα, γι' αυτό είναι και σημαντικές οι συμπράξεις δημόσιου και ιδιωτικού φορέα και οι σχέσεις και με άλλες χώρες.

Ο ρόλος μας αλλάζει όλο και περισσότερο, γινόμαστε στην ουσία διαμεσολαβητές και επομένως οι ρόλοι αλλάζουν. Οι τεχνολογίες, νέες τεχνολογίες προκύπτουν, η εκτύπωση 3D, η τεχνητή νοημοσύνη, η ψηφιοποίηση και από την δεξιά πλευρά εμφανίζεται, βλέπουμε, διάφορα περιεχόμενα αυτού του Space 4.0. Η εμπορευματοποίηση, ένα μεγάλο κομμάτι, το spin in και το spin off, το spin off σημαίνει ότι οι εφαρμογές που χρησιμοποιούνται στο διάστημα, τις εφαρμόζουμε στη γη, για παράδειγμα, οι ανιχνευτές καπνού προκύπτουν από το διάστημα, διότι στο διάστημα έγινε ένα μεγάλο ατύχημα με το Apollo 1 και έκτοτε αυτοί οι ανιχνευτές καπνού δημιουργήθηκαν. Και το spin in, χρησιμοποιούμε τεχνολογίες από άλλους τομείς και τους μεταφέρουμε στο Διάστημα με έναν νέο τρόπο, σε ένα νέο καινούργιο κόσμο και επομένως δεν έχουμε μόνο τις παραδοσιακές μορφές εφαρμογών στο Διάστημα, αλλά έχουμε και νέες μορφές, πολύ ενδιαφέρουσες.

Η συμμετοχή, εδώ στη χώρα σας το κάναμε και ταυτόχρονα και σε όλες τις χώρες του ESA, μια συζήτηση των πολιτών, όπου συζητήσαμε μαζί τους, σε όλη την Ευρώπη, ένα ολόκληρο Σάββατο το τι περιμένουν εκείνοι από το Διάστημα. Ήταν μια εξαιρετική συζήτηση, λάβαμε εκπληκτικά μηνύματα, νομίζαμε ότι μόνο οι επιστήμονες θέλουν να δουν την εξερεύνηση του Διαστήματος, αλλά και οι απλοί άνθρωποι το επιθυμούν. Βεβαίως, παρέχουμε και πληροφορίες για τους πολιτικούς για παράδειγμα, για να λαμβάνουν αποφάσεις, έμπνευση, συνεργασία ανά τον κόσμο, απασχόληση, ανάπτυξη και ευελιξία, αλλά και ψηφιοποίηση, όπου και πολλά να πρέπει να γίνουν. Πολλές είναι οι παγκόσμιες προκλήσεις και είμαι σίγουρος ότι έχετε και εσείς τις δικές σας προτεραιότητες, θα ήθελα να σας αναγκάσω να ακολουθήσετε κάποιες προτεραιότητες, αλλά εδώ είναι μια λίστα με παγκόσμιες προκλήσεις, όπως η κλιματική αλλαγή, η μετανάστευση, η κινητικότητα, η επικοινωνία, η ενέργεια, οι φυσικές καταστροφές, οι συγκρούσεις.

Όλες αυτές είναι παγκόσμιες προκλήσεις που το διάστημα μας βοηθά να τις αντιμετωπίσουμε, αλλά η τελευταία πρόκληση είναι η περιέργεια. Η περιέργεια η οποία ωθεί τον άνθρωπο, είναι πολύ ισχυρή, δεν οδηγεί μόνο στην επόμενη γενιά smart phone’s. Η περιέργεια ήταν αυτό που μας οδήγησε και μας έβγαλε από τα σπήλαια και μας έστειλε στην άλλη πλευρά του Ατλαντικού, μας ωθεί λοιπόν και δεν πρέπει να την ξεχνάμε. Το Διάστημα μπορεί να παρέχει πληροφορία, επικοινωνία, επιστήμη, τεχνολογία, ανάπτυξη της τεχνολογίας, εκπαίδευση για τους νέους σε υψηλό επίπεδο όλα αυτά και έμπνευση βεβαίως, που θεωρώ ότι η κοινωνία μας χρειάζεται. Θα έχετε ακούσει σίγουρα τους στόχους βιώσιμης ανάπτυξης του O.H.E. και εδώ είναι η επίσημη λίστα και μπορώ να σας πω και ο ESA καλύπτει τους περισσότερους από αυτούς τους στόχους. Στη δεξιά πλευρά, βλέπετε ότι το τελευταίο είναι η μετανάστευση. Η μετανάστευση θεωρώ ότι είναι ένα θέμα. Μία πολιτική βιώσιμης μετανάστευσης είναι σημαντική και εμείς παρέχουμε τις πληροφορίες.

Αν κοιτάξετε, λοιπόν, την Ευρώπη από το Διάστημα δεν διαθέτει σύνορα. Δεν θα δείτε σύνορα στην Ευρώπη. Νομίζω, ότι είναι μια πολύ ωραία θέα αυτή. Βλέπετε ίσως, ότι στο Βέλγιο το παρακάνουν με τους αυτοκινητόδρομους τους και τον φωτισμό. Αν κοιτάξετε με λεπτομέρεια την εικόνα αυτή, θα δείτε κάποια σύννεφα πάνω από το Ηνωμένο Βασίλειο - ξέρετε τι σημαίνει αυτό - αλλά σε γενικές γραμμές, από το Διάστημα δεν βλέπεις τα εθνικά σύνορα. Μόνο σε μια χώρα μπορείς να το δεις, αλλά δεν είναι σημαντικό, δεν είναι στην Ευρώπη, είναι στην Ασία.

Επομένως, αυτό με κάνει να λέω πως ίσως να μην έχουμε Ηνωμένες Πολιτείες της Ευρώπης τα επόμενα χρόνια, αλλά μπορούμε να έχουμε ενωμένο Διάστημα τα επόμενα χρόνια στην Ευρώπη μας σε συνεργασία με όλες τις υπόλοιπες χώρες. Μαζί, λοιπόν, με την Ε.Ε. αποφασίσαμε να έχουμε τρεις βασικούς στόχους. Η πλήρης ενσωμάτωση, ολοκλήρωση του Διαστήματος στην ευρωπαϊκή οικονομία και κοινωνία, που σημαίνει πως θα θέλαμε το Διάστημα να χρησιμοποιείται από την βιομηχανία, από την κοινωνία, από τους πολίτες. Είναι ένας σημαντικός στόχος και το κάνουμε αυτό με την παρατήρηση της γης και με τα συστήματα πλοήγησης. Ήδη αυτό είναι ένα βήμα προς αυτή την κατεύθυνση.

Πρέπει να υπάρχει ένας παγκόσμια ανταγωνιστικός τομέας του ευρωπαϊκού Διαστήματος, που δεν χρειάζεται να είναι ανεξάρτητος από τον υπόλοιπο κόσμο. Όντας ισχυροί, όντας ανταγωνιστικοί, είμαστε εταίροι παγκοσμίως και επομένως, ένας ανταγωνιστικός τέτοιος τομέας είναι κάτι που επιζητούμε.

Τέλος, η ευρωπαϊκή αυτονομία στην πρόσβαση και στη χρήση του Διαστήματος. Τι βρίσκεται πίσω από αυτό; Αν βασιζόμαστε κάθε φορά σε εκτοξευτές από τη δύση ή από την ανατολή, ίσως να βρισκόμαστε σε μια δύσκολη θέση. Αν είμαστε ισχυροί σε ό,τι αφορά τους εκτοξευτές, τότε θα έχουμε και καλές τιμές αν αγοράσουμε έναν εκτοξευτή από μια άλλη χώρα, από τις Η.Π.Α. ή από την Ιαπωνία ή από οποιονδήποτε.

Επίσης, τα συστήματα πλοήγησης, το Galileo, το ευρωπαϊκό σύστημα, είναι το καλύτερο παγκοσμίως και είναι πολύ σημαντικό να έχουμε ανεξάρτητο ευρωπαϊκό σύστημα πλοήγησης, ώστε όταν αγοράζεις ένα νέο smartphone από μια διαφορετική εταιρία να έχεις ήδη τη δυνατότητα να λάβεις δεδομένα από το ευρωπαϊκό σύστημα, το Galileo, καθώς και από το αμερικανικό, το GPS.

Εδώ, λοιπόν, το σύστημα πλοήγησης το Galileo, το οποίο είναι ένα ισχυρό ευρωπαϊκό μήνυμα, το οποίο είναι σημαντικό για πολλές εφαρμογές. Σε ό,τι αφορά την ακρίβεια, το Galileo είναι το καλύτερο στην τάξη του, το καλύτερο αυτή τη στιγμή σύστημα πλοήγησης που μπορείτε να χρησιμοποιήσετε και αυτό είναι μια δύναμη για την Ευρώπη. Είχαμε τις πρώτες υπηρεσίες πέρυσι. Ήδη η Ευρώπη χρησιμοποιεί αυτό το νέο σήμα και του χρόνου θα έχουμε ένα πιο ολοκληρωμένο σύστημα, για να χρησιμοποιούμε πλήρως το Galileo.

Σχετικά με την παρατήρηση της γης, θα μπορούσα να μιλώ πάρα πολλές ώρες. Πολύ σύντομα, ο ESA διαθέτει τις δικές του αποστολές εξερεύνησης της γης. Έχουμε το σύστημα Copernicus, που παρέχει όλους τους δορυφόρους που πληρώνονται κυρίως από την Ε.Ε. και επίσης, η ανάπτυξη νέων δορυφόρων. Το Copernicus ηγείται πραγματικά, σε ό,τι αφορά την παρατήρηση της γης παγκοσμίως. Είναι το βασικό σύστημα, παρατηρεί τους ωκεανούς, τους πάγους, την ατμόσφαιρα και όλα αυτά στοιχεία μπορούν να χρησιμοποιηθούν. Πριν από μερικές εβδομάδες ξεκίνησε το Sentinel-5P, που αφορά την παρατήρηση της ατμόσφαιρας, τα ποσοστά όζοντος, διοξειδίου του άνθρακα, μονοξείδιου του άνθρακα, υδρογόνου και ούτω καθεξής. Βλέπετε μια εικόνα αυτού του Sentinel-5P και στη συγκεκριμένη αυτή εικόνα, το διοξείδιο του αζώτου και την κατανομή ανά τον κόσμο.Τι μπορείτε εσείς να κάνετε με το Διάστημα. Το Διάστημα είναι πραγματικά ένα εργαλείο για την πολιτική σήμερα και αύριο σε διάφορους τομείς, στη γεωργία, στη ναυτιλία, στο περιβάλλον, στις μεταφορές, στην ενέργεια, στην υγεία, στην περιφερειακή ανάπτυξη, ακόμα και στις εξωτερικές υποθέσεις και στην ασφάλεια και στην άμυνα.

Για παράδειγμα, στη γεωργία τι θα μπορούσαμε να κάνουμε μέσω του Διαστήματος. Πιο ακριβείς πληροφορίες για τους αγρότες, για παράδειγμα, πως πρέπει να χρησιμοποιηθούν τα λιπάσματα, που πρέπει να χρησιμοποιηθούν, ποσότητες και τα λοιπά. Πληροφορίες για το πού να πάει καλύτερα ένας αγρότης να κάνει συγκεκριμένες ενέργειες. Πλήρης λοιπόν εφαρμογή για την αγροτική πολιτική.

Σε ό,τι αφορά τις μεταφορές έχουμε παρόμοιες περιπτώσεις που η διαχείριση της κυκλοφορίας μπορεί να βοηθηθεί από το Διάστημα που παρέχονται όλες οι πληροφορίες για τους ταξιδιώτες, η υλικοτεχνική υποστήριξη, τα logistics μπορούν να ενισχυθούν επίσης, για τη μεταφορά αγαθών και για τις μεταφορές εν γένει με πιο φιλικά προς το περιβάλλον συστήματα.

Το Διάστημα και η ασφάλεια τώρα. Ασφάλεια στο Διάστημα καταρχάς, όπου φροντίζουμε τα δικά μας διαστημικά σκάφη, αλλά και ασφάλεια από το Διάστημα. Δηλαδή, πώς να ενισχύσουμε την ασφάλεια στη γη μέσω του Διαστήματος. Για παράδειγμα, για τη ναυτιλία, το Διάστημα μπορεί να χρησιμοποιηθεί, διότι, μπορούμε να παρέχουμε πληροφορίες μέσω του συστήματος πλοήγησης Galileo για την πλοήγηση των πλοίων που μπορεί να βελτιστοποιηθεί. Μπορούμε να ενισχύσουμε επίσης και να υποστηρίξουμε διάφορες αυτόνομες δράσεις, επιχειρήσεις, να δώσουμε πληροφορίες για παγόβουνα, πολλά δεδομένα μέσω ανάλυσης δεδομένων από διάφορες πηγές για παροχή καλύτερων πληροφοριών και ακόμα πιο καινοτόμα συστήματα μεταφοράς αγαθών.

Βεβαίως, στον αρκτικό κύκλο τα πλοία θα ήθελαν να περνούν από εκεί, υπάρχει όμως ο πάγος, τα παγόβουνα και εδώ, τα συστήματα πλοήγησης μπορούν να βοηθήσουν με το ποιες περιοχές είναι προσβάσιμες ή όχι και λαμβάνουμε πληροφορίες για τον καιρό και πως επηρεάζεται. Μετεωρολογικά μας βοηθάει και εκεί το Διάστημα. Πολύ σημαντικό και ο μπλε πλανήτης βεβαίως, σε ό,τι αφορά την εξέλιξη του κλίματος. Από τις πενήντα μεταβλητές, αρκετές μπορούμε να τις παρατηρήσουμε ήδη από το Διάστημα. Όταν κάνουμε κάτι υπέρ του περιβάλλοντος θα πρέπει να βλέπουμε κατά πόσο λειτουργεί και αν βελτιώνει την κατάσταση του πλανήτη μας και του κλίματος, επομένως η παρακολούθηση του κλίματος είναι κάτι, για το οποίο, επίσης φροντίζει η ESA. Για παράδειγμα, βλέπουμε τους καύσωνες παγκοσμίως, όπως μετρήθηκαν από το Διάστημα. Μπορείτε να δείτε τους καύσωνες που επηρέασαν την χώρα σας και όλες αυτές οι πληροφορίες μπορούν να ανακτηθούν χάρη στο Διάστημα.

Πέρα από την κλιματική αλλαγή, έχουμε και κάποιους άλλους φυσικούς κινδύνους. Τα ηφαίστεια, οι σεισμοί, τα οποία, μπορούμε να παρακολουθήσουμε από το Διάστημα, με την ελπίδα, σε ό,τι αφορά τα ηφαίστεια, πώς θα μπορούμε να έχουμε ένα είδος πρόβλεψης, διότι, βλέπουμε τις κινήσεις της όλης περιοχής σε οριζόντια κίνηση και να δούμε τι γίνεται πριν από μια έκρηξη ηφαιστείου. Συνήθως υπάρχει μια ανύψωση του εδάφους. Προσπαθούμε να ανακτούμε όλο και καλύτερα και ισχυρότερα δεδομένα.

Υπάρχει διεθνής χάρτα για το Διάστημα και τις μεγάλες καταστροφές. Όποτε υπάρχει κάποιος φυσικός κίνδυνος παγκοσμίως, πλημμύρες, σεισμοί, έκρηξη ηφαιστείου ή οτιδήποτε άλλο, τότε η χώρα μπορεί να ενεργοποιήσει αυτή τη χάρτα. Επομένως, ζητούν βοήθεια, ζητούν δεδομένα, για παράδειγμα, γίνεται ένας σεισμός κάπου και μπορούν να λάβουν τα δεδομένα που μπορούν να τους βοηθήσουν. Η παγκόσμια κοινότητα αυτής της χάρτας παρέχει τα δεδομένα, για παράδειγμα, για το κατά πόσο ένας δρόμος ακόμα είναι προσβάσιμος, μπορεί να χρησιμοποιηθεί ή σε περίπτωση σεισμού για να δουν ποια είναι τα κτίρια που έχουν καταρρεύσει. Λαμβάνει, λοιπόν, κανείς άμεσες πληροφορίες.

Πρόκειται για μια παγκόσμια κοινότητα η Χάρτα για το Διάστημα και τις μεγάλες καταστροφές. Οι συνεισφορές των διαφόρων εταίρων, δεν μετριέται σε χρήματα, καθότι πάντοτε δωρεάν προσφέρει τις πληροφορίες στη χώρα που ενεργοποιεί τη Χάρτα.

Ένα πολύ καλό παράδειγμα, λοιπόν, παγκόσμιας αλληλεγγύης σε ό,τι αφορά τα θέματα των καταστροφικών γεγονότων και τις συνεργασίες που μπορούν να υπάρξουν.

Εδώ βλέπετε την έκρηξη ενός ηφαιστείου. Δεν βλέπουμε την ίδια την έκρηξη, αλλά τα αέρια που βγαίνουν από το ηφαίστειο και προς τα πού κατευθύνονται. Αυτό είναι ενδιαφέρον σε ό,τι αφορά τις αερομεταφορές και πώς επηρεάζουν τις αερομεταφορές οι εκρήξεις των ηφαιστείων κ.ο.κ..

Εδώ, επίσης, βλέπετε κάτι άλλο που μπορούμε να κάνουμε για διάφορα δεδομένα. Για παράδειγμα, εδώ έχουμε μια αεροφωτογραφία του 1975, μετά του 1980, του 1989 και του 2001.

Μπορούμε να δείξουμε, επίσης, αν έχουν υπάρξει νόμιμες ή παράτυπες δραστηριότητες ως προς την ανάπτυξη μιας περιοχής. Δεν χρειάζεται να κοιτάς ένα – ένα τα κτίρια, αλλά έχεις την πλήρη εικόνα από ψηλά.

Η μετανάστευση είναι ένα θέμα. Μέσω του Διαστήματος, επίσης, μπορούμε να παρέχουμε πληροφορίες ως προς τα σημεία εκείνα, ποιους οδούς χρησιμοποιούν οι μετανάστες στη θάλασσα, στη ξηρά, προκειμένου, να παρέχουμε πληροφορίες και στην πολιτική πλευρά.

Αν υπάρχει κάποιο ερώτημα σχετικά με τα πλοία, μπορούμε να δώσουμε και εδώ πληροφορίες από το Διάστημα, αλλά και στο θέμα στο πόσο πιο πυκνή πλέον είναι η δόμηση στις ακτές.

Βλέπουμε, επίσης, την κίνηση στα διάφορα λιμάνια και λόγω μετανάστευσης ή για λόγους logistic.

Όλες αυτές οι πληροφορίες μπορούν να δοθούν άμεσα μέσω του Διαστήματος και μπορούμε να δώσουμε και κάποιες υποδείξεις για πιθανές τρομοκρατικές επιθέσεις. Για παράδειγμα, οι ευθείες γραμμές εδώ είναι των κανονικών πλοίων, κάποια εκφεύγουν της ευθείας γραμμής. Αυτό, πρόκειται για ύποπτη κίνηση σε αυτή την περίπτωση ή μήπως πρόκειται για κάποιους επικίνδυνους ανθρώπους, τους οποίους μπορούμε να παρακολουθήσουμε, τις κινήσεις τους και να ξεχωρίσουμε ποιοι είναι καλοί και κακοί στα πλοία.

Ο εντοπισμός, επίσης, παράνομων καλλιεργειών και αυτό είναι ενδιαφέρον. Δεν δείχνουμε την Ελλάδα εδώ, αλλά και η πυκνότητα των καλλιεργειών μπορεί να μετρηθεί από το Διάστημα. Αυτό είναι εφικτό μέσω του δορυφόρου.

Αν υπάρχουν, επίσης, παράνομοι εποικισμοί σε κάποια περιοχή, όπου από το Διάστημα μπορούμε να λάβουμε τις πληροφορίες αυτές.

Επίσης ,στη δασοκομία μπορούμε να πάρουμε πληροφορίες.

Τέλος, μπορείς να εντοπίσεις στρατόπεδα εκπαίδευσης τρομοκρατών, για το ποιος προετοιμάζει τι και με λεπτομέρεια, αν είναι απαραίτητο. Εδώ βλέπετε μια συγκεκριμένη πτυχή. Κάποια φορές έχεις τη χρήση στρατιωτικών οχημάτων ή περιπολιών που δεν έχουν λάβει έγκριση και από το Διάστημα μπορείς να βλέπεις ακριβώς την όλη περιοχή όπου κινούνται και να βλέπεις κατά πόσον υπάρχει κάποια τέτοια δραστηριότητα, όπως εν προκειμένω.

Πολύ λυπηρά πράγματα, βεβαίως, που παρατηρούνται σε κάποιες περιοχές, όπως μαζικούς τάφους. Είναι κάτι, το οποίο με θλίβει πάρα πολύ, όταν πρέπει να το αναφέρω αυτό, αλλά και από το Διάστημα είναι κάτι που μπορούμε να εντοπίσουμε.

Επίσης, για τους καταυλισμούς δεν ξέρουμε πάντοτε πόσος κόσμος βρίσκεται σε έναν καταυλισμό. Μπορούμε κατά προσέγγιση, να δώσουμε έναν αριθμό, χρησιμοποιώντας πληροφορίες από το Διάστημα, να πούμε πόσοι άνθρωποι βρίσκονται εκεί, πόσες σκηνές είναι απαραίτητες, πώς μπορούμε να ενισχύσουμε τους καταυλισμούς αυτούς περισσότερο. Επομένως, για προσφυγικούς καταυλισμούς, ποιοι είναι οι αναγκαίοι πόροι και πως μπορούν να βοηθηθούν οι πρόσφυγες.

Ελπίζω, λοιπόν, να μπόρεσα να σας δείξω, ότι η τεχνολογία του Διαστήματος βρίσκεται μέσα στην καθημερινή μας ζωή. Σίγουρα σήμερα έχετε χρησιμοποιήσει το Διάστημα, είτε μέσω του συστήματος πλοήγησης, είτε ακούγοντας κάτι στο ραδιόφωνο για παράδειγμα, ή μεταφέρατε χρήματα μέσω λογαριασμού τραπέζης, ο χρόνος εκεί είναι πολύ σημαντικός μέσω δορυφόρου. Όλα, λοιπόν, τα οποία κάνουμε συνδέονται με το Διάστημα και ο (ESA) βρίσκεται εκεί, εσείς είσθε μέρος του (ESA), κομμάτι του (ESA) και είσθε εκεί για να μας στηρίξετε.

 Έχουμε και το «επιχειρείν» στο Διάστημα και προσπαθούμε να ενισχύσουμε τις επιχειρήσεις και δεν το κάνουμε μόνο με το παραδοσιακό τρόπο με την αλυσίδα αξιών, αναλόγως με τα προϊόντα προσπαθούμε και επιστημονικά και αναπτυξιακά να εστιάσουμε στον τομέα αυτό με νέες έρευνες, νέα προϊόντα στην αγορά.

Πρόκειται για μια αλυσίδα καινοτομίας και ο (ESA) προσπαθεί να στηρίξει μια απρόσκοπτη αλυσίδα καινοτομίας, έτσι ώστε, να μην υπάρχει κανένα κενό, να μη χάνονται πληροφορίες –να σας δώσω ένα παράδειγμα- ο Άλμπερτ Αϊνστάιν με τη θεωρία της σχετικότητας, για δεκαετίες ήταν απλώς μια θεωρία για κάποιους, αλλά με το σύστημα πλοήγησης που δημιουργήθηκε ξαφνικά ήταν πολύ σημαντικό, διότι χωρίς τη χρήση της θεωρίας της σχετικότητας το σφάλμα στην πλοήγηση θα ήταν 500 μ. σε μία ώρα.

Επομένως, πρέπει να διασφαλίζουμε πως η αλυσίδα από τη θεμελιώδη έρευνα μέχρι την αγορά είναι απρόσκοπτη και ο (ESA) το κάνει αυτό.

Με το Διάστημα τέσσερα μηδέν, αυτή η αλυσίδα αλλάζει όλο και περισσότερο.

Στη δεξιά πλευρά βλέπετε εμπορικές δραστηριότητες και γι’ αυτό είναι ενδιαφέρον η βιομηχανία να μπορέσει να βγάλει λεφτά από αυτό. Μιλάω για το Διάστημα. Το Διάστημα είναι ένα κομμάτι της αλυσίδας καινοτομίας. Έχουμε και άλλους τομείς την αεροπορία, την ιατρική, τη γεωργία, ακόμα και το gaming και την ψυχαγωγία.

Όλα αυτά, λοιπόν, είναι μέσα σε αυτή την αλυσίδα, προσπαθούμε, λοιπόν, να χρησιμοποιήσουμε όλες αυτές οι δραστηριότητες και διαφορετικές αλυσίδες να τις συνδέσουμε με την γεωργία, με τα παιχνίδια, για παράδειγμα με οιονδήποτε τρόπο μεταξύ τους όλα αυτά να τα συνδυάσουμε έτσι ώστε να έχουμε ένα δίκτυο καινοτομίας πέρα από τις αλυσίδες καινοτομίας.

Να σας δώσουμε ένα παράδειγμα. Σίγουρα έχετε ακούσει για τον Rosetta το μικρό αυτό διαστημικό αεροσκάφος, που ήταν στο Διάστημα για δέκα χρόνια και παρατηρούσε κομήτες, έναν συγκεκριμένο κομήτη μάλιστα, που μπορεί να έχει διάφορες αποχρώσεις του γκρι και -του μαύρου, αν θέλετε- του γκρι μάλλον και αυτό το μικρό σκάφος το οποίο αναπτύχθηκε μόνο για επιστημονικούς λόγους, μπορούσε τώρα να χρησιμοποιηθεί και για επίγειες εφαρμογές, γιατί οι διάφορες πτυχές του γκρι στον κομήτη που παρατηρούσε, έχουν χρησιμοποιηθεί και στην παρατήρηση των δασών. Για παράδειγμα μια κάμερα μπορεί να αποφασίσει, αν ο καπνός που βλέπει είναι απλώς υδρατμοί, ή ομίχλη και έτσι έχεις ένα καλό σύστημα ανίχνευσης πυρκαγιάς.

Επιστρέφουμε τώρα σ' αυτή την αλυσίδα την απρόσκοπτη της καινοτομίας, ενισχύουμε τα σχολεία και τους μαθητές σε διάφορες χώρες με το (ESARO) ένα συγκεκριμένο πρόγραμμα, έχουμε το (ESA lap για τα Πανεπιστήμια, δεν είναι χρηματοδότηση, αλλά εταιρική σχέση μεταξύ (ESA και Πανεπιστημίων).

 Όπως έχετε ήδη ακούσει σήμερα υπογράψαμε μνημόνιο συνεννόησης για το μέλλον, για κέντρα θερμοκοιτίδων, επιχειρηματικά, τα οποία χρησιμοποιούνται, για να στηρίξουν τους επιχειρηματίες προκειμένου, να εισέλθουν σε αυτόν τον τομέα του Διαστήματος, αλλά και στο Διάστημα που είναι εκτός του Διαστήματος. Έχουμε και τη μεγάλη πρόκληση, στη δεξιά πλευρά, όπου η βιομηχανία μπορεί να έρθει σε εμάς, που δε συμμετέχουμε στο Διάστημα και να μας πει, για παράδειγμα «υπάρχει ένα συγκεκριμένο πρόβλημα στη φαρμακοβιομηχανία για το πώς να δημιουργήσεις ένα καινούργιο φάρμακο, όταν δεν μπορείς να το αναμείξεις στη γη διότι δεν μπορεί να αναμιχθεί, διασπάται».

Αυτό, λοιπόν, είναι κάτι πολύ σημαντικό για τον μη διαστημικό χώρο, για παράδειγμα.

Εδώ βλέπουμε τα διάφορα επιχειρηματικά κέντρα - θερμοκοιτίδες και είμαστε περήφανοι που μπορεί τώρα να συμμετέχει και η Ελλάδα, με βάση τη συμφωνία που υπογράψαμε σήμερα.

Βρισκόμαστε εδώ, ο κ….. Εκείνος είναι ο επικεφαλής αυτών των κέντρων - θερμοκοιτίδων και αυτός θα διασφαλίσει πως την επόμενη φορά που θα συναντηθούμε, θα εγκαινιάσουμε αυτό το συγκεκριμένο κέντρο στην Ελλάδα και δε θέλουμε να περιμένουμε πολύ για να συμβεί αυτό. Θα θέλαμε να το οργανώσουμε άμεσα.

Αν σκεφτόσαστε τις start ups και την επιχειρηματικότητα, είστε πολιτικοί, τα ξέρετε όλα αυτά, αλλά όλα αυτά που σας λέω τα αναφέρω και σε ανθρώπους που δεν τα γνωρίζουν με λεπτομέρειες. Έχετε, όμως, τη σωστή βάση, έχετε την πολιτική βούληση και τη θέληση να στηρίξετε την επιχειρηματικότητα και τη βιομηχανία, είναι σαφές αυτό στην Ελλάδα και χρειάζεστε συγκεκριμένα εργαλεία. Δεν είναι ένα το εργαλείο που ταιριάζει για τα πάντα, για παράδειγμα, διαφορετικά πράγματα χρειάζεσαι για νέους επιχειρηματίες και αυτό είναι κάτι που ο ESA προσφέρει.

Προσωπικά δε χαίρομαι όταν ένας νέος επιχειρηματίας λαμβάνει μια μεγάλη χορηγία, θα έπρεπε να λάβει ένα δίκαιο δάνειο, για να μάθει, στην ουσία, πως πρέπει να κερδίσει τα χρήματα και όχι πως να λαμβάνει μόνο χρήματα. Είναι κάτι το οποίο, επίσης, κάνουμε.

Για την ευέλικτη χρήση των εγκαταστάσεων. Τα δωμάτια είναι ευέλικτα, εάν θέλετε, κατά κάποιο τρόπο, ώστε οι νέοι, όσο μεγαλώνει η εταιρεία, να έχουν περισσότερο χώρο ή λιγότερο χώρο, ανάλογα και με τις ανάγκες τους.

Πρόσβαση σε ειδικό ανταγωνισμό και πρόσβαση σε πληροφορίες. Έχουμε ανοιχτά δεδομένα, τεχνικά και επιστημονικά, τα οποία είναι προσβάσιμα σε επιχειρηματίες. Έχουμε μόνο δύο περιορισμούς: Πρώτον, εάν τα δεδομένα δεν ανήκουν σε εμάς, ανήκουν σε μια εταιρία, βεβαίως, δε μπορούμε να τα προσφέρουμε δωρεάν και άμεσα. Δεύτερον, επιστημονικά δεδομένα που οι επιστήμονες δημιούργησαν, έχουν το δικαίωμα αποκλειστικά για έξι μήνες να έχουν την κυριότητα αυτών των πληροφοριών. Μετά από αυτό το διάστημα, είναι προσβάσιμες και αυτές οι πληροφορίες.

Επομένως, θεωρώ ότι και εδώ, στις αντίστοιχες θερμοκοιτίδες, θα μπορούμε να τα προσφέρουμε όλα αυτά.

Εάν ρωτήσεις νέους επιχειρηματίες για το τι χρειάζονται, δεν λένε «χρήματα». Συνήθως, το πρώτο που λένε είναι ότι χρειάζονται πρόσβαση στην πληροφορία, στους εμπειρογνώμονες, σε εταίρους και σε μεγάλα συστήματα ενσωμάτωσης.

 Όλα αυτά μπορούμε να τα παράσχουμε. Μόλις δημιουργηθεί και το αντίστοιχο κέντρο στην Ελλάδα, θα αποτελέσει κομμάτι του μεγάλου δικτύου του ESA, που υπάρχει γενικότερα.

Τέλος, ελπίζω να μπορώ να σας δείξω λίγο πως το σύμπαν επιτρέπει τη δημιουργία και διευκολύνει. Είναι κάτι ευχάριστο, τουλάχιστον για μένα και βρισκόμαστε εκεί για να σας παρέχουμε το πραγματικό περιεχόμενο, να διευρύνουμε τα σύνορα της γνώσης και να προσφέρουμε νέες τεχνολογίες.

Βοηθά αυτούς που χαράζουν πολιτική, δηλαδή εσάς, στη γεωργία, στην ενέργεια, στη ναυτιλία, στις μεταφορές, στην ασφάλεια και στις εξωτερικές υποθέσεις.

 Χρησιμοποιήστε το, λοιπόν.

Ταυτόχρονα, βοηθούμε την επιχειρηματικότητα και την ανάπτυξη και μπορούμε να βοηθήσουμε σε διάφορες κρίσεις που έχουμε στον πλανήτη, πολλές συγκρούσεις, για παράδειγμα, η ένταση με τη Ρωσία. Ταυτόχρονα, συνεργαζόμαστε, όμως, στο διάστημα, στέλνουμε μαζί από κοινού αστροναύτες και κοσμοναύτες από την Αμερική, από τη Ρωσία, από την Ιαπωνία, τον Καναδά. Το Σογιούζ, για παράδειγμα, στο Διεθνή Διαστημικό Σταθμό. Γεφυρώνουμε, λοιπόν, τις διάφορες κρίσεις που υπάρχουν στη Γη, στο Διάστημα και πρέπει και ο κόσμος και οι πολιτικοί να ενημερώνονται σχετικά με την κλιματική αλλαγή, για παράδειγμα. Όταν βλέπετε μια εικόνα ενός αστροναύτη που δείχνει την ατμόσφαιρα γύρω από τον πλανήτη, ξαφνικά νιώθεις πόσο σημαντικό είναι να διασφαλίσουμε την ασφάλεια του πλανήτη μας και μας εμπνέει κιόλας και μας δίνει κίνητρα.

Από τη μια έχεις τις αξίες και τις τιμές, κατά δεύτερον έχεις την καινοτομία και η τρίτη αλυσίδα είναι η κοινωνία. Από το να σου αρέσει πάρα πολύ κάποια συγκεκριμένη αποστολή και να σε εμπνέει, να καταλαβαίνεις, όμως και ένα αντιλαμβάνεσαι ότι το όνειρο αυτό που είχε κάποιος κάποτε, εκπληρώνεται με τη συγκεκριμένη αποστολή και τέλος, να έχεις το κίνητρο και να σκέφτεσαι ότι αν εκείνοι μπόρεσαν να πραγματοποιήσουν ένα συγκεκριμένο όνειρο και μια συγκεκριμένη αποστολή –όχι μόνο στο Διάστημα, αλλά και γενικότερα σε οτιδήποτε ασχολούμαστε στην κοινωνία μας- τότε γιατί όχι και εγώ. Είναι κάτι, λοιπόν, που προκαλεί έμπνευση και δίνει κίνητρα.

Και εσάς όταν σας ρωτάει κάποιος, για παράδειγμα ο Υπουργός Οικονομικών, αν υπάρχει αξία ή ποια είναι η αξία. Ναι υπάρχει. Και 1 ευρώ εάν επενδύσεις στο Διάστημα, δημιουργείς τουλάχιστον 6 ευρώ σε απόδοση.

Σας ευχαριστώ πάρα πολύ και ελπίζω να μου απευθύνετε πολύ σκληρά ερωτήματα.

*(Χειροκροτήματα)*

Στο σημείο αυτό έγινε η β΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κυρίτσης Γεώργιος, Φίλης Νικόλαος, Μουσταφά Μουσταφά, Καββαδία Αννέτα, Λιβανίου Ζωή, Παπαδόπουλος Σάκης, Κωνσταντινέας Πέτρος, Βαρδάκης Σωκράτης, Σκουρολιάκος Πάνος, Γκιουλέκας Κωνσταντίνος, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας και Μανωλάκου Διαμάντω.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Γεωργοπούλου Έφη, Βάκη Φωτεινή, Γάκης Δημήτριος, Γκιόλας Ιωάννης, Δέδες Ιωάννης, Θελερίτη Μαρία, Λάππας Σπυρίδων, Μορφίδης Κωνσταντίνος, Μπαλλής Συμεών, Πάλλης Γεώργιος, Παπαηλιού Γεώργιος, Παρασκευόπουλος Νικόλαος, Πρατσόλης Αναστάσιος, Σαρακιώτης Ιωάννης, Σταμπουλή Αφροδίτη, Στέφος Ιωάννης, Τζούφη Μερόπη, Τσόγκας Γεώργιος, Ψυχογιός Γεώργιος, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Παπαθεοδώρου Θεόδωρος, Σκανδαλίδης Κωνσταντίνος, Καρακώστας Ευάγγελος, Λαγός Ιωάννης, Συντυχάκης Εμμανουήλ, Δανέλλης Σπυρίδων, Καρράς Γεώργιος – Δημήτριος, Παναγούλης Ευστάθιος και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γεώργιος, Δρίτσας Θεόδωρος, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Ριζούλης Ανδρέας, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγακας Βασίλειος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Κουκοδήμος Κωνσταντίνος, Μπουκώρος Χρήστος, Μπούρας Αθανάσιος, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παππάς Χρήστος, Βλάχου Σωτηρία, Σαχινίδης Ιωάννης, Κατσώτης Χρήστος, Βαρδαλής Σάκης, Δελής Ιωάννης, Καμμένος Δημήτριος και Αμυράς Γεώργιος.

Από την Ειδική Μόνιμη Επιτροπή Έρευνας και Τεχνολογίας παρόντες ήταν οι Βουλευτές κ.κ. Ακριώτης Γεώργιος, Αυλωνίτου Ελένη, Μιχαηλίδης Ανδρέας, Θεοπεφτάτου Αφροδίτη, Μανιός Νικόλαος, Ρίζος Δημήτριος, Μιχελογιαννάκης Ιωάννης, Μπαλτάς Αριστείδης, Θραψανιώτης Εμμανουήλ, Στογιαννίδης Γρηγόριος, Σεβαστάκης Δημήτριος, Ηγουμενίδης Νικόλαος, Αντωνίου Μαρία, Ασημακοπούλου Άννα – Μισέλ, Γιαννάκης Στέργιος, Δαβάκης Αθανάσιος, Κατσανιώτης Ανδρέας, Κεραμέως Νίκη, Μπούρας Αθανάσιος, Ιλχάν Αχμέτ, Γερμενής Γεώργιος, Κούζηλος Νικόλαος, Στεργίου Κωνσταντίνος, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος .

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας ευχαριστούμε πολύ.

Τον λόγο έχει η κυρία Ασημακοπούλου.

ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ: Ευχαριστώ. Καλημέρα, κύριε Wörner Ευχαριστούμε πάρα πολύ για την παρουσία σας εδώ σήμερα. Είναι μεγάλη τιμή και χαρά μας που είστε κοντά μας και ευχαριστούμε για την ενδιαφέρουσα ενημέρωση που μας κάνατε.

Ο Υπουργός μίλησε για επάνοδο της διαστημικής πολιτικής στη χώρα μας και ήθελα επ’ αφορμή της τοποθέτησης του να σας κάνω μερικές ερωτήσεις για τη σχέση μας με την ESA.

Στα τέλη του 2014 η Επιτροπή Βιομηχανικής Πολιτικής της ESA επιβεβαίωνε και επικροτούσε, απ' ό,τι ξέρω, την πολιτική της Ελλάδας και της επιτυχούς συνεργασίας Ελλάδας-ESA για επιτυχημένη πολιτική γεωεπιστροφής. Συγκεκριμένα, η Ελλάδα εμφανίζεται να έχει εξαιρετική βελτίωση στην εξασφάλιση συμβολαίων στο πλαίσιο προγραμμάτων της ESA, γεγονός που συντέλεσε στην μάλλον χωρίς προηγούμενο επίτευξη υψηλότερης της μονάδας τιμής γεωγραφικής επιστροφής για την Ελλάδα. Δηλαδή, έτσι για να το καταλάβει και ο κόσμος που δεν παρακολουθεί τις λεπτομέρειες, πήραμε πιο πολλά χρήματα από ό,τι βάλαμε σαν χώρα. Σε επίπεδο χρηματοδότησης, μάλιστα, από ό,τι ξέρω, αυτό μεταφράζεται σε περίπου επιπλέον 2,5 εκατομμύρια ευρώ.

Αυτό το γεγονός το επιβεβαιώνει και η έκθεση που έχω, εδώ, κύριε Wörner , «Formal review of the geographical distribution of contracts 2010-2014» και επιτρέψτε μου, για να μην υπάρχει καμία ανακρίβεια σε αυτό που λέω, να διαβάσω από τη σελίδα 7 που λέει «H Ελλάδα είναι το καλύτερο παράδειγμα συντονισμένης ενεργητικής διαχείρισης, όπου έχουν εντοπισθεί ανταγωνιστικοί πρωταθλητές και υλοποιούνται τεχνολογικές δραστηριότητες για το μέλλον».

Επίσης, διαβάζω στην έκθεσή σας, με ημερομηνία 9 Μαρτίου 2016, στη σελίδα 13 της Έκθεσης, υπάρχει ένας πίνακας με τα KPIS και βλέπω ότι η Ελλάδα τώρα έχει φτάσει το 1,31 το οποίο είναι εξαιρετικό υψηλό και αντιστοιχεί σε 2,4 εκατομμύρια ευρώ παραπάνω. Έχω λοιπόν τις εξής ερωτήσεις σε σχέση με αυτό. Καταρχάς υποθέτω ότι θα επιβεβαιώσετε αυτά τα στοιχεία, αφού είναι από τις Εκθέσεις σας. Άρα η Ελλάδα είχε μια σημαντικά επιτυχημένη, υποθέτω από ότι δείχνουνε τα KPIS, διαστημική στρατηγική για τα χρόνια αυτά. Δεν έχω στοιχεία για το 2015 και μετά. Οπότε αν μπορείτε να μου πείτε τι γίνεται το 2016 για παράδειγμα, θα με ενδιέφερε πολύ.

Επίσης, θα ήθελα να ξέρω τι γίνεται με τις συνδρομές μας. Είχα ακούσει ότι υπήρχε κάποια καθυστέρηση στη πληρωμή της συνδρομής μας. Είχα ακούσει ότι για ένα χρονικό διάστημα χάσαμε το δικαίωμα ψήφου, μπορεί να μην έχω τη σωστή ενημέρωση, εάν μπορείτε σας παρακαλώ να μου πείτε για αυτό.

Έχω, επίσης, δύο ακόμα ερωτήσεις. Φαντάζομαι, από την επίσκεψή σας ενδεχομένως, να σας ενημέρωσε ο Υπουργός, ότι έχει πάρει μια πρωτοβουλία που συζητιέται αυτές τις μέρες και θα συζητηθεί την Τετάρτη στην Ολομέλεια του Ελληνικού Κοινοβουλίου. Η πρωτοβουλία του Υπουργείου για τη δημιουργία ενός φορέα… space agency εδώ στην Ελλάδα. Ήθελα λοιπόν μελετώντας το νομοσχέδιο αυτό, έχω προσπαθήσει να ενημερωθώ για τη διεθνή πρακτική, την ευρωπαϊκή πρακτική, στο πώς γίνεται η διαχείριση των θεμάτων αυτών σε διάφορα κράτη. Και θα ήθελα την ειδικότητά σας εδώ και την πείρα σας.

 Βλέπω ότι υπάρχουν βασικά τρεις κατηγορίες, ας πούμε φορέα εγώ από αυτά που διαβάζω. Κάποιες χώρες, όπως είναι η Ιρλανδία, η Τσεχία και η Ισπανία έχουν ένα δημόσιο φορέα αμιγώς. Κάποιες άλλες χώρες, όπως είναι το Βέλγιο, η Δανία, η Ολλανδία και η Πορτογαλία βλέπω ότι έχουνε μια Διεύθυνση ενός Υπουργείου ή ενός Πανεπιστημίου που συμμετέχει στην Έδρα. Και κάποιες άλλες χώρες βλέπω ότι έχουν ένα ανεξάρτητο φορέα όπως είναι η Αυστρία, η Ρουμανία, η Γαλλία, η Γερμανία, το Ηνωμένο Βασίλειο. Αυτά βλέπω εγώ σαν μορφές στη συμμετοχή.

Τώρα εξετάζοντας αυτό το νομοσχέδιο, προσπαθούμε να κρίνουμε εάν η μορφή είναι η ενδεδειγμένη ή όχι. Καταλαβαίνω ότι δεν είναι η δουλειά σας να μπλέκετε στον τρόπο που νομοθετούμε και στις αποφάσεις που παίρνουμε εκτελεστικά. Ήθελα όμως να μου πείτε από την εμπειρία σας τι θεωρείτε ότι πρακτικά είναι ωφέλιμο ή αν έχει κάποια διαφορά. Και επίσης επειδή υπάρχουν δύο βασικές λειτουργίες που η μια είναι η χάραξη της Εθνικής Διαστημικής Στρατηγικής και το άλλο είναι η υλοποίηση προγραμμάτων σε συνέχεια της στρατηγικής αυτής. Αν αυτά γίνονται μέσα στον ίδιο φορέα, εσείς έχετε δει από την εμπειρία σας ότι αυτό μπορεί να προκαλέσει προβλήματα αν υπάρχει… αν υπάρχουν προβλήματα νόθευσης του ανταγωνισμού; Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Κύριε Βέρνερ, θέλω και εγώ να σας καλωσορίσω στο Ελληνικό Κοινοβούλιο. Είναι πολύ μεγάλη χαρά που βρίσκεστε σήμερα εδώ να μας ενημερώσετε για το ρόλο της ESA του Ευρωπαϊκού Οργανισμού Διαστήματος. Είναι αλήθεια ότι τόσο η εξερεύνηση του διαστήματος όσο και η επιστήμη γύρω από αυτό είναι για ολόκληρη την Ευρώπη, είναι μια τεράστια επιστημονική πρόκληση. Μάλιστα η πρόοδος που έχει συντελεστή σε αυτό τον τομέα προσφέρει πλέον υπηρεσίες που άπτονται σε πολλούς τομείς της καθημερινότητας των πολιτών.

Όπως, βέβαια, μπορείτε και εσείς εύκολα να αντιληφθείτε, τόσο ο ρόλος του Οργανισμού του οποίου είστε Γενικός Διευθυντής όσο και τα ζητήματα με τα οποία ασχολείστε είναι ένα μυστήριο, επιτρέψτε μου να πω, για τους περισσότερους ευρωπαίους πολίτες, γιατί ακριβώς δεν υπάρχει μια ευρύτατη γνώση για το τι ακριβώς γίνεται εκεί. Όμως τα αποτελέσματα του έργου σας αυτού είναι αντιληπτά από το σύνολο σχεδόν των πολιτών στην καθημερινότητά τους. Και αφορούν τομείς όπως είναι οι μεταφορές, οι τηλεπικοινωνίες, η μετεωρολογία και πλήθος άλλων τομέων που αφορούν την καθημερινότητα των πολιτών. Παρακολουθώντας τα προγράμματα και τους τέσσερις τομείς, που περιλαμβάνει η Ευρωπαϊκή Διαστημική Πολιτική, δηλαδή και το σύστημα Copernicus και τα δορυφορικά προγράμματα Galileo και Egnos, καθώς και την εξερεύνηση του Διαστήματος και τη διαστημική έρευνα, τα κοινωνικοπολιτικά και κοινωνικοοικονομικά οφέλη που μπορεί να προκύψουν για τη χώρα και τους πολίτες είναι σίγουρα πολλά. Αναφέρομαι και στον τομέα της προστασίας του φυσικού περιβάλλοντος και στην αγροτική παραγωγή και στην αντιμετώπιση των φυσικών καταστροφών, στις μεταφορές κ.λπ..

Να σας πω εδώ ότι η Ελληνική Κυβέρνηση δίνει πολύ μεγάλη σημασία στην αξιοποίηση όλων αυτών των τεχνολογιών και των καινοτομιών, που μπορούμε να πάρουμε από τον Οργανισμό Διαστήματος σε τομείς που ενδιαφέρουν τη χώρα και ιδιαίτερα στους τομείς της εξόρυξης του ορυκτού πλούτου μας, ο όποιος είναι πραγματικά μεγάλος, στο προσφυγικό ζήτημα, στην κλιματική αλλαγή και ειδικότερα στην εξερεύνηση τρόπων, για να αποφεύγονται μεγάλες φυσικές καταστροφές, πλημμύρες, σεισμοί κ.λπ., καθώς επίσης και στη μόλυνση του περιβάλλοντος, κυρίως του θαλάσσιου, όπου πρόσφατα είχαμε ένα τέτοιο περιστατικό στη χώρα μας, που προκάλεσε πολύ μεγάλη ζημιά.

Αναγνωρίζοντας την αναπτυξιακή σημασία αυτού του εγχειρήματος και τις δυνατότητες που δημιουργούνται από τις τεχνολογίες του Διαστήματος, η πολιτική ηγεσία του Υπουργείου Ψηφιακής Πολιτικής, κατόπιν συστηματικής διαβούλευσης, που πραγματοποίησε με όλους τους εμπλεκόμενους φορείς, αλλά και τους απλούς πολίτες, μέσα από συστηματικές συνομιλίες και ημερίδες, που πραγματοποιήθηκαν σε ολόκληρη τη χώρα, αποφάσισε μετά από απουσία 8 ετών να συμμετάσχει στα προαιρετικά προγράμματα του Οργανισμού με το ποσό των 8,2 εκατ. ευρώ για την επόμενη τριετία, που έχουν ακριβώς ανταποδοτικό χαρακτήρα και μπορούν με συγκεκριμένες δράσεις και πολιτικές να επιστρέψουν στη χώρα μας και να αξιοποιηθούν και αυτά προς όφελος των πολιτών μας.

Θα ήθελα να ρωτήσω εδώ, επειδή γνωρίζω ότι εσείς το έχετε ήδη κάνει, με ποιο τρόπο θα μπορούσε να βοηθηθεί το Υπουργείο Ψηφιακής Πολιτικής για τη δημιουργία αυτών των χρηματοοικονομικών εργαλείων, που εσείς έχετε ήδη αναπτύξει, ώστε να μπορούν αυτές οι διαστημικές τεχνολογίες, τα προγράμματα και γενικότερα τα κονδύλια, που μπορούν να προέλθουν, είτε από ευρωπαϊκούς είτε από εθνικούς πόρους, να αξιοποιηθούν με τον καλύτερο δυνατό τρόπο προς όφελος των πολιτών.

Να πω ότι συμφωνώ με την παρατήρησή σας ότι η εξερεύνηση του Διαστήματος και γενικά οι διαστημικές τεχνολογίες μπορούν να συμβάλλουν καθοριστικά στην τόνωση της εθνικής οικονομίας και ως επί το πλείστον της τοπικής κοινωνίας. Επίσης, ότι έχουν ένα ιδιαίτερο ενδιαφέρον και μια ιδιαίτερη γοητεία τα ζητήματα αυτά, διότι γοητεύουν πολύ κόσμο. Παρακολουθούμε εδώ και δέκα χρόνια το ταξίδι του ευρωπαϊκού διαστημόπλοιου Rosetta και είμαι σίγουρη ότι οι πληροφορίες που έχουν συλλεγεί όλα αυτά τα χρόνια είναι πολύ σημαντικές και πολύτιμες και έχουν αξιοποιηθεί με τον καλύτερο δυνατό τρόπο από τον Οργανισμό σας προς όφελος της ολότητας της Ε.Ε. και των ευρωπαίων πολιτών.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Κάτσης.

ΜΑΡΙΟΣ ΚΑΤΣΗΣ: Κύριε Wörner, σας καλωσορίζουμε στις Επιτροπές και στην Ελληνική Bουλή, η παρουσία σας είναι πραγματικά πολύ σημαντική, όπως και του κ. Markel, γιατί σηματοδοτεί και συμπίπτει χρονικά με μια πάρα πολύ σημαντική ημέρα και πολύ σημαντικές αποφάσεις, που ελήφθησαν με την υπογραφή των δύο μνημονίων σήμερα, για τη δημιουργία στην Ελλάδα ενός κέντρου ανάπτυξης νεοφυών επιχειρήσεων, καθώς και την επένδυση για μονάδα κατασκευής δορυφόρων και μικροδορυφόρων ύψους 120 εκατ. ευρώ.

Πραγματικά είναι μια πολύ σημαντική ημέρα, με την υπογραφή αυτών των δύο μνημονίων αποδεικνύεται εκκωφαντικά ότι η Ελλάδα μπορεί, η Ελλάδα προχωράει μπροστά και μπαίνει δυναμικά στο χάρτη των χωρών, που παράγουν και αξιοποιούν τη διαστημική τεχνολογία.

Με την ενεργοποίηση ενός από τους μεγαλύτερους κατασκευαστές της Ευρώπης στην Ελλάδα δίνεται για πρώτη φορά η δυνατότητα στη χώρα να παράξει προϊόντα που θα βρεθούν στο Διάστημα και θα αυξήσουν πάρα πολύ σημαντικά την τεχνολογική ικανότητα των επιστημόνων και των επιχειρήσεων που δραστηριοποιούνται με αυτή την τεχνολογία. Δίνεται η δυνατότητα η επιστημονική κοινότητα να συμμετέχει σε έργα υψηλού επιπέδου, πραγματικά παγκόσμιας κλίμακας και να αναπτύξει προϊόντα αιχμής. Αναβαθμίζεται μ’ αυτό τον τρόπο ουσιαστικότατα η συμμετοχή της Ελλάδας στη ESA, έχοντας πλέον τη δυνατότητα άμεσης σύμπραξης με μία από τις κορυφαίες εταιρίες του διαστημικού τομέα.

Επίσης, με τη δημιουργία του ESA Bussiness Incubation Centre (BIC), προωθείται ο εκσυγχρονισμός και η ανταγωνιστικότητα της ελληνικής οικονομίας. Επί της ουσίας υπάρχει μια οριζόντια διάχυση των διαστημικών τεχνολογικών σε άλλους οικονομικούς τομείς και τη δημιουργία συνεργιών, ώστε να επιτυγχάνεται η ουσιαστική βελτίωση των δυνατοτήτων της οικονομίας και η αύξηση των αναπτυξιακών προοπτικών της. Όλα αυτά έρχονται ως επιστέγασμα πολύ σημαντικών νομοθετικών πρωτοβουλιών που ελήφθησαν το προηγούμενο διάστημα από την Κυβέρνηση, όπως είναι η Κύρωση της Σύμβασης του Ελληνικού Δημοσίου με την “Hellas Sat” που υλοποιεί τον πρώτο κομβικό δορυφορικό σταθμό που θα καλύψει ανάγκες του Δημοσίου με αξιόπιστες και ασφαλείς επικοινωνίες, ιδιαίτερα σε περιπτώσεις καταστροφών και κρίσεων, πρόσβαση σε απομακρυσμένες γεωγραφικές περιοχές και στη θάλασσα, αλλά και η σημαντική νομοθετική πρωτοβουλία που είναι εν εξελίξει αυτή την περίοδο και έχει τελειώσει η διαβούλευση και αφορά την ίδρυση του Ελληνικού Διαστημικού Οργανισμού. Θα βοηθήσει, ουσιαστικά, τις προσπάθειες της χώρας δίνοντας ένα πραγματικό εργαλείο για την υλοποίηση και αξιοποίηση των ενεργειών που πρέπει να έχει η χώρα, ώστε να μπορέσει να αποτελέσει σημαντική και να παρεμβαίνει δυναμικά στον παγκόσμιο καταμερισμό της διαστημικής τεχνολογίας και της ανάπτυξης των εφαρμογών.

Είναι εξαιρετικά σημαντική η παρουσία σας και ευχαριστούμε θερμά. Η τοποθέτησή σας και τα δεδομένα που μας αναλύσατε αναδεικνύουν με εκκωφαντικό τρόπο ότι είναι απαραίτητη η δημιουργία ενός Διαστημικού Οργανισμού. Θα καλέσω και τις υπόλοιπες πτέρυγες του Κοινοβουλίου ενόψει της συζήτησης στην Ολομέλεια για την σύσταση του Ελληνικού Διαστημικού Οργανισμού να σκεφτούν για δεύτερη και τρίτη φορά και να μετακινηθούν από τις θέσεις τους για αυτή την σημαντική νομοθετική πρωτοβουλία που λαμβάνει η Ελληνική Κυβέρνηση. Επιπρόσθετα η υπογραφή των δύο μνημονίων, ως επιστέγασμα, δίνει τη δυνατότητα στην Ελλάδα να μπει δυναμικά σε αυτό το χώρο να προχωρήσουμε δύο βήματα μπροστά.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ: Κύριε Υπουργέ, αξιότιμε Johann – Dietrich Wörner, είναι γεγονός πως η Ε.Ε. επιθυμεί να αναπτύξει μια ανταγωνιστική, ανεξάρτητη και παγκόσμια ευρωπαϊκή διαστημική βιομηχανία. O Ευρωπαϊκός Οργανισμός Διαστήματος (ESA) συντονίζοντας τους χρηματοοικονομικούς και πνευματικούς πόρους των 22 μελών που τον απαρτίζουν μπορεί να αναλάβει προγράμματα και δραστηριότητες πολύ πιο απαιτητικές από τις δυνατότητες κάθε ευρωπαϊκής χώρας μεμονωμένα. Αυτό αποτελεί ένα συγκριτικό πλεονέκτημα του Ευρωπαϊκού Οργανισμού Διαστήματος και των κρατών που συμμετέχουν σε αυτόν, καθώς τόσο η ταχύτερη διάχυση της γνώσης όσο και της τεχνολογίας μπορούν να αποτελέσουν μοχλό επιστημονικής, οικονομικής και κοινωνικής ανάπτυξης. Χαρακτηριστικό παράδειγμα προς αυτή την κατεύθυνση είναι το δικτύου ESERO (European Space Education Resource Office), το συνεργατικό αυτό έργο μεταξύ του Ευρωπαϊκού Οργανισμού Διαστήματος και των κρατών - μελών. Με όχημα το ελκυστικό αντικείμενο του Διαστήματος για τους μαθητές, το δίκτυο αυτό αποσκοπεί στην ενίσχυση της διδασκαλίας του τετραγώνου «Επιστήμη – Τεχνολογία – Μηχανική - Μαθηματικά».

Εύχομαι, να αποδώσουν καρπούς οι προσπάθειες της Γενικής Γραμματείας Έρευνας και Τεχνολογίας και του Ευρωπαϊκού Οργανισμού Διαστήματος για την ίδρυση και λειτουργία γραφείου ESERO και στην Ελλάδα. Σε κάθε περίπτωση η ενίσχυση του Ευρωπαϊκού Διαστημικού Τομέα με την τόνωση της διαστημικής έρευνας και της καινοτομίας είναι καθοριστική στην προσπάθεια της Ευρώπης να διατηρήσει και να διαφυλάξει την πρόσβαση και τη δραστηριοποίηση της στο διάστημα. Από το 2005 που έγινε η χώρα μας μέλος του Ευρωπαϊκού Οργανισμού Διαστήματος με το νόμο 3308 η προοπτική ανάπτυξης της διαστημικής τεχνολογίας βαίνει σταθερά και ανοδικά και προβλέπεται να ενισχυθεί έτι περαιτέρω. Δημιουργήθηκαν οι ευκαιρίες να συμμετέχουν ελληνικές εταιρείες στην ανάπτυξη εφαρμογών και προϊόντων που προορίζονται για το διάστημα και μάλιστα, με σχετικά άμεσα θετικά οικονομικά αποτελέσματα. Σύμφωνα με τα στοιχεία της Ένωσης Ελληνικών Βιομηχανιών Διαστημικής Τεχνολογίας και Εφαρμογών, οι υπάρχουσες εταιρείες στην Ελλάδα έχουν τζίρο που ξεπερνά τα 150 εκατ. ευρώ ετησίως και τα προϊόντα τους εξάγονται κατά 100%.

Ο τομέας ανάπτυξης του διαστήματος αποτελεί για την Ελλάδα μια μεγάλη πρόκληση με πολύ αυξημένες προοπτικές. Τον τελευταίο μάλιστα χρόνο, η Ελλάδα έχει κάνει σημαντικά βήματα στην δημιουργία ενός βιώσιμου, παραγωγικού και ανταγωνιστικού οικοσυστήματος, με τον συντονισμό και την αρωγή της Πολιτείας. Η ίδρυση του Ελληνικού Διαστημικού Οργανισμού, το εθνικό πρόγραμμα ανάπτυξης μικροδορυφόρων, η ολοκλήρωση της συμφωνίας με τον Hellas Sat, είναι μερικά απλώς παραδείγματα που αποδεικνύουν του λόγου το αληθές.

Η ελληνική Κυβέρνηση είναι αποφασισμένη να υποστηρίξει την υψηλή τεχνολογία και να χαράξει νέες στρατηγικές αναπτυξιακές προοπτικές για την εθνική Οικονομία. Σαν κράτος-μέλος της ESA, η Ελλάδα συμμετέχει σε προγράμματα που αφορούν τους τομείς των τηλεπικοινωνιών, των τεχνολογιών, της πληροφορίας, καθώς και της παρατήρησης της Γης. Η Ελλάδα αποκομίζει πρόσθετα οφέλη από τον εμπλουτισμό της γνώσης σχετικά με τη Γη, το άμεσο διαστημικό της περιβάλλον, το ηλιακό σύστημα και το σύμπαν. Για παράδειγμα, το πρόγραμμα γεωσκόπησης «Copernicus» έχει εφαρμογές στην διαχείριση των φυσικών πόρων, την αντιμετώπιση της κλιματικής αλλαγής, των φυσικών καταστροφών και της ασφάλειας.

Μιας και μιλάμε, κύριε Wörner, για φυσικές καταστροφές, που μια από τις οποίες πιστεύω όλες οι χώρες του κόσμου κάθε χρόνο αντιμετωπίζουν, είναι και οι καταστροφικές πυρκαγιές. Μιλήσατε προηγουμένως για δορυφόρο ο οποίος ανιχνεύει τον καπνό και τον διαχωρίζει από καπνό πυρκαγιάς σε κάποιο άλλο είδος καπνού. Ήθελα λοιπόν να σας ρωτήσω, πριν ολοκληρώσω την τοποθέτησή μου, εάν τέτοιο σύστημα ανίχνευσης πυρκαγιάς, είτε αυτή προέρχεται από ατυχήματα, είτε οφείλεται σε εμπρηστικές ενέργειες, είτε σε φυσικά φαινόμενα που μπορούν να την προκαλέσουν με αύξηση των θερμοκρασιών κ.λπ., εάν τα αποτελέσματα μιας τέτοιας προσπάθειας ανίχνευσης πυρκαγιών είναι τέτοια ώστε να συμβάλουν στο επίπεδο της πρόληψης και όχι της καταστολής, γιατί όταν καλούμεθα να σβήσουμε πυρκαγιές το αποτέλεσμα το γνωρίζουμε όλοι, βεβαίως σε συνδυασμό με το «Galileo», το οποίο είναι ένα παγκόσμιο δορυφορικό σύστημα της Ε.Ε. και αποτελεί την ευρωπαϊκή εκδοχή του αμερικανικού παγκόσμιου συστήματος εντοπισμού θέσης- όπως το λέμε και το γνωρίζουμε- GPS.

Η εμπειρία έχει πλέον αποδείξει, πως οι διαστημικές τεχνολογίες και τα τεχνολογικά παρακλάδια τους δημιουργούν νέες επιχειρήσεις με θέσεις υψηλής επανένωσης και ενισχύουν την ευρωπαϊκή οικονομία και την ανταγωνιστικότητά της, σε παγκόσμιο επίπεδο. Η θετική προοπτική ανάπτυξης της διαστημικής τεχνολογίας στην Ευρώπη έγινε ιδιαίτερα αισθητή και κατά την πρόσφατη τριμερή διεθνή έκθεση «Space Tech Expo Europe», που πραγματοποιήθηκε στα τέλη Οκτωβρίου στη Βρέμη της Γερμανίας και στην οποία συμμετείχαν με επιτυχία και ελληνικές επιχειρήσεις. Φέτος, περισσότεροι από 3000 μηχανικοί, επιχειρηματίες, εκπρόσωποι κυβερνήσεων και οργανισμών επισκέφθηκαν την τριήμερη αυτή έκθεση, γεγονός που δείχνει την δυναμική του κλάδου υψηλής διαστημικής τεχνολογίας στην Ευρώπη.

Η χώρα μας, μέσα από την ανάπτυξη νέων τεχνολογιών και υπηρεσιών βασισμένων στους δορυφόρους, πιστεύω πως έχει τη δυνατότητα να παραμείνει συνδεδεμένη με την προώθηση των ευρωπαϊκών βιομηχανιών σε διεθνές επίπεδο, να προσελκύσει προσωπικό υψηλής κατάρτισης και να δημιουργήσει νέες παραγωγικές δομές.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε. Tον λόγο έχει η κύρια Αντωνίου.

ΑΝΤΩΝΙΟΥ ΜΑΡΙΑ: Ευχαριστώ, κυρία Πρόεδρε.

 Να καλωσορίσω κι εγώ στην Επιτροπή μας τον Γενικό Διευθυντή του Ευρωπαϊκού Οργανισμού Διαστήματος τον κ. Γουόρνερ, και να πω συμπληρωματικά με την συνάδελφό που τοποθετήθηκε από τη Νέα Δημοκρατία, την κυρία Ασημακοπούλου, ότι όντως η Ελλάδα είναι κράτος - μέλος του Ευρωπαϊκού Οργανισμού Διαστήματος από το 2005.

Αυτά που σήμερα ακούσαμε από τον Γενικό Διευθυντή, νομίζω, ότι είναι όλα σε σωστή κατεύθυνση. Θεωρούμε, ότι ειδικά για την Ελλάδα, είναι πολύ σημαντικό να συμμετέχει στο Space4 και ακόμα περισσότερο με όλα αυτά τα προβλήματα που μπορεί να χρησιμοποιήσει το διάστημα για αναπτυξιακούς σκοπούς. Είναι λοιπόν, ευχής έργο, ότι αυτές τις μέρες συζητιέται και προετοιμάζεται η ψήφιση ενός νόμου που έχει αντικείμενο τη συμμετοχή στην ESA και πως μπορεί να βελτιωθεί αυτή ακόμα περισσότερο και πώς μπορεί όλο αυτό να αποτελέσει εργαλείο , η μια περαιτέρω διέξοδο και να ενισχύσει το εργατικό δυναμικό υψηλών προσόντων εδώ στην Ελλάδα.

Με βάση τον σημαντικό ρόλο που παίζει η υπηρεσία, ο οργανισμός που ηγείστε κύριε διευθυντά, θα ήθελα να κάνω και εγώ κάποιος ερωτήσεις για αυτό που συζητάμε. Για το νομοσχέδιο, το οποίο συζητιέται αυτές τις μέρες στην Ελληνική Βουλή, είναι η απουσία της Ελλάδας από τις δράσεις της ESA και η χαμηλή ανταποδοτικότητα σε επίπεδο γεωγραφικής επιστροφής που έχει εξασφαλίσει η Ελλάδα μέχρι σήμερα. Δεδομένου, ότι η Ελλάδα έχει μακρά συνεργασία με τον Ευρωπαϊκό Οργανισμό Διαστήματος, με την ESA και έχει ενταχθεί από το 2005 στον Οργανισμό, θα ήθελα να ρωτήσω ποια είναι η εικόνα που έχετε για την ελληνική συμμετοχή στην ESA από το 2005, ποια η συνεργασία αν υπήρξε σε επίπεδο νέου κράτους – μέλους, καθώς και μετά το τέλος της μεταβατικής περιόδου σε επίπεδο μεταξύ ίσων κρατών - μελών.

Με άλλα λόγια, είναι σήμερα 12 χρόνια μετά την ένταξη της Ελλάδας, ένα κανονικό κράτος-μέλος της ESA,έτσι δεν είναι; Συμμετέχει σε όλες τις διεργασίες και συζητήσεις του Οργανισμού, εκπροσωπείται ανάλογα με όλες τις χώρες που συμμετέχουν; Τέλος, όπως θεωρήθηκε η προηγούμενη επίσκεψή σας στην Αθήνα, ποια είναι η γνώμη σας για την ελληνική αντιπροσωπεία και τη συνεργασία μαζί της και γενικότερα την ελληνική συμμετοχή στην ESA.

Νομίζω, ότι το πιο σημαντικό τέθηκε από συνάδελφό, όσον αφορά το νομοσχέδιο, σαφώς ο κ Γουόρνερ, δεν μπορεί να πάρει θέση, αλλά, είναι χρήσιμο να ξέρουμε ως χώρα, ποια θα ήταν η άποψη του. Ακολουθεί η Ελληνική Κυβέρνηση καλές πρακτικές άλλων χωρών και ποια η συμβολή της ESA σε αυτή την πρόταση;

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Καραναστάσης.

ΑΠΟΣΤΟΛΟΣ ΚΑΡΑΝΑΣΤΑΣΗΣ: Κυρία Πρόεδρε, θα ήθελα με τη σειρά μου, ως Πρόεδρος της Ειδικής Μόνιμης Επιτροπής Έρευνας και Τεχνολογίας της Βουλής, να καλωσορίσω τον κ. Γουόρνερ, τον Γενικό Διευθυντή του Ευρωπαϊκού Οργανισμού Διαστήματος. Νομίζω ότι αναφέρθηκαν οι σκοποί του οργανισμού και αναφέρθηκε ο κ. Βέρνερ σε ένα ευρύ φάσμα εφαρμογών, το οποίο είναι γνωστό. Αυτό το οποίο επιμένουμε και θέλουμε εμείς, είναι να εξασφαλισθεί ένα συνεχιζόμενες τρόπος επενδύσεων στο διάστημα, ώστε να προκύπτουν οφέλη για τους ευρωπαίους πολίτες. Εμάς, λόγω του ενδιαφέροντος αυτού, είχαμε και πριν ενάμιση μήνα εδώ τον κ. Σταμάτη Κριμιζή στην Επιτροπή μας, όπου έκανε μια παρουσία όσον αφορά το πρόγραμμα αυτό.

Στη χώρα μας, αυτή τη στιγμή, γίνεται μια τεράστια προσπάθεια, έτσι ώστε στις επόμενες ημέρες να μπει σε ψήφιση ο Ελληνικός Διαστημικός Οργανισμός.

Γίνεται με τεράστια προσπάθεια από το Υπουργείο Ψηφιακής Πολιτικής και Τηλεπικοινωνιών και νομίζω ότι χρειάζεται σε εμάς μια μακροχρόνια εθνική στρατηγική, αξιοποίηση των πόρων, αλλά και στήριξη του ελληνικού οργανισμού διαστήματος, έτσι ώστε, μέσα από τις προσπάθειες αυτές, να μπορέσουμε και να εξασφαλίσουμε την επιστροφή όλων εκείνων των επιστημόνων της χώρας μας που έφυγαν, δηλαδή να έχουμε το «brain gain». Σας ευχαριστώ πάρα πολύ για την παρουσία σας εδώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κύριος Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Θέλουμε να εκφράσουμε την άποψή μας και προς την κυβέρνηση και προς την ευρωπαϊκή επιστροφή και την Ε.Ε.. Κατά τη γνώμη μας, η διαστημική στρατηγική της Ε.Ε., όπως την αποτύπωσε, αντιμετωπίζει το διάστημα ως ευκαιρία για κερδοφόρες επενδύσεις των μονοπωλιακών ομίλων, ως ένα εργαλείο στρατιωτικοποίησης της Ε.Ε. και την ενίσχυση της καταστολής. Κάποιος που μπορεί να αποκωδικοποιήσει τα όσα είπε ο κύριος Διευθυντής, αυτό συνιστά η διαστημική στρατηγική της Ε.Ε.. Η μέχρι σήμερα εμπειρία δείχνει ότι η χρήση του διαστήματος είναι αναγκαία για την αποτελεσματικότερη ιμπεριαλιστική παρέμβαση όπου Γης και νομίζω ότι και η επέμβαση στο Ιράκ, από την εποχή επεμβάσεων στη Γιουγκοσλαβία, στο Αφγανιστάν, στη Συρία και τη Λιβύη, αποδεικνύει ακριβώς αυτό το πράγμα.

Μπορεί να λένε ότι είναι απαγορευμένη ρητά από το διεθνές δικαιικό σύστημα και την εθιμική πρακτική, αλλά η πρακτική εμπειρία όλων των προηγούμενων δεκαετιών αποδεικνύει ότι η Ε.Ε. είναι ένας ιμπεριαλιστικός οργανισμός που θέλει να αξιοποιήσει το διάστημα. Μάλιστα, η πρόσφατη έκθεση της Ε.Ε. μιλάει για την ανεξαρτησία της διαστημικής πολιτικής από την πολιτική που ασκούν οι ΗΠΑ και μάλιστα ζητάει περαιτέρω ενίσχυση των προγραμμάτων «Γαλιλαίος» και «Κοπέρνικος», που συνιστούν την παραπέρα στρατιωτική χρήση του διαστήματος.

Τέλος, θέλω να ρωτήσω το εξής. Ρώτησα τον κύριο Υπουργό στη προχθεσινή συζήτηση της Επιτροπής με αφορμή το νομοσχέδιο για τον οργανισμό που είναι υπό σύσταση. Δεν πήρα απάντηση, αλλά θα το θέσω σε εσάς, γιατί υποθέτω πρέπει να το έχετε στα υπόψη και θέλουμε μια απάντηση. Έχει προκληθεί μια διεθνής αναστάτωση με τις αμερικανικές πτήσεις του απορρήτου διαστημόπλοιου, του Boeing X37, o σκοπός του οποίου είναι άγνωστος. Υπάρχουν, όμως, σημαντικές αναφορές πως τα τροχιακά χαρακτηριστικά του αφορούν τη στρατιωτικοποίηση του διαστήματος. Έχετε κάτι επί αυτού να μας πείτε; Γνωρίζετε κάτι, έτσι ώστε να μας τους. Περαιτέρω πληροφόρηση;

ΧΑΡΑ ΚΑΦΑΝΤΑΡΗ (Προεδρεύουσα Τα των Επιτροπών): Τον λόγο έχει ο κύριος Wörner.

JAN WORNER (Director General, European Space Agency (ESA)): Όσον αφορά τα ποσοστά και τους αριθμούς του Georeturn, εμείς πάντα θέλουμε να καλύπτουμε μεγαλύτερη χρονική περίοδο και όχι μια συντομότερη, αλλά και πάλι με όλες τις δράσεις που έχουμε εδώ. Σήμερα το πρωί συναντήθηκα με την Corallia και βλέπουμε ότι έχει αναπτυχθεί και ο τομέας και θα καλύψουμε το χαμένο έδαφος. Είμαστε κάτω από το ένα και θα το υπερκεράσουμε. Βλέπουμε ότι η Ελλάδα είναι εταίρος και υπήρχε ένας σύντομος χρονικός ορίζοντας όπου η Ελλάδα όντως έχασε το δικαίωμα ψήφου και εγώ, ως Γενικός Διευθυντής, είπα ότι αυτό δεν είναι αποδεκτό. Είπα στον Πρόεδρο του Συμβουλίου είναι ότι εμείς θα επιτρέψουμε στην Ελλάδα να ψηφίσει και θα προσμετρηθεί η ψήφος, οπότε δεν υπήρξε θέμα.

Αυτό ήταν πριν από 2 ή 3 χρόνια, δεν θυμάμαι. Ήταν εντός της θητείας μου, άρα στα προηγούμενα 2 χρόνια. Άρα αυτό στέφθηκε με επιτυχία. Ως προς την Ελληνική Υπηρεσία Διαστήματος, ξέρουμε ότι υπάρχουν πολύ διαφορετικοί τρόποι για να συσταθεί ένας τέτοιος θεσμός. Μπορείτε να βρείτε τα παραδείγματα σε άλλες χώρες. Υπάρχουν οι απολύτως αυτόνομοι οργανισμοί, οργανισμοί που είναι κρατικοί ή υπάρχουν κάποιοι που δεν έχουν κανένα τέτοιο φορέα και καλούμαστε εμείς να τους βοηθήσουμε, άρα θα πρέπει να αποφασίσετε εσείς στα πλαίσια της Ελλάδας.

Ως προς το κοινωνικοπολιτικά οφέλη, πράγματι υπάρχουν πολλά, όχι μόνο από άποψη βιομηχανίας, αλλά και από άποψη κοινωνίας. Βλέπουμε τα επιτεύγματα τα οποία φτάνουν στην κοινωνία και εδώ βλέπουμε τη σύμβαση που είναι κάτι σαν τη δική μου βίβλο, οπότε θέλουμε ειρηνικούς σκοπούς πάντα. Αν θέλετε να μιλήσετε για στρατιωτικοποίηση, απευθύνεστε στο λάθος άτομο, διότι εμείς επιδιώκουμε πάντα φιλειρηνικούς σκοπούς. Εσείς αναφερθήκατε στην Ε.Ε.. Εγώ σας ανέφερα πριν ότι δεν είμαστε Ε.Ε., οπότε ο ESA προσπαθεί κάθε φορά να προωθεί φιλειρηνικούς σκοπούς. Ως προς τις βέλτιστες πρακτικές, ποιος, ουσιαστικά, έχει βρει την καλύτερη λύση δεν το γνωρίζω. Ξέρουμε ότι στην Ελλάδα υπάρχει προσήλωση στον ESA. Εσείς θα έχετε τη δυνατότητα αλληλεπίδρασης και με τα άλλα κράτη - μέλη και έτσι θα σας δώσουν τη δική τους λύση.

Το τελευταίο θέμα είναι και το πιο δύσκολο. Αν θέλετε πληροφόρηση για κάποιο hot-spot εδώ, θα πρέπει να έχετε πολλούς δορυφόρους για να έχετε ακριβείς πληροφορίες με την ταχύτητα που χρειαζόμαστε, διότι ο δορυφόρος χρειάζεται 90 ώρες για να κάνει μια τροχιά γύρω από τη Γη, οπότε βλέπετε ότι επιστρέφει στην ίδια ακριβώς τοποθεσία μέσα σε ημέρες. Επομένως, αν θέλετε να καλύψετε ένα hot-spot, χρειαζόμαστε πολλούς δορυφόρους. Θα μπορούσαμε να το κάνουμε με υπέρυθρες, αλλά είναι πολύ δύσκολο εγχείρημα, διότι πρέπει να γίνει μέσα σε μισή μέρα.

Τα υπόλοιπα ερωτήματα ήταν πολύ ενδιαφέροντα. Αν δεν κάλυψα κάποιο ερώτημα, μπορείτε να μου το στείλετε. Ζητώ συγνώμη, αλλά έχω συνάντηση με τον Πρωθυπουργό και δεν θα πρέπει να τον αφήσω να περιμένει. Δεν θα ήταν και τόσο ευγενικό εκ μέρους μου. Θα ήθελα να πω ότι στο τέλος του 2019 θα έχουμε το υπουργικό συμβούλιο της ESA και είναι κάτι που προετοιμάζουμε τώρα, οπότε, αν η χώρα σας έχει κάποια ιδιαίτερη απαίτηση ή διεκδίκηση, θα πρέπει να μας ενημερώσετε και αυτό θα το λάβουμε υπόψη στο επόμενο υπουργικό συμβούλιο. Πραγματικά, ήταν μεγάλη τιμή για μένα που παρευρέθηκα εδώ και ελπίζω να μπορέσουμε να συνεργαστούμε στο μέλλον. Η Ελλάδα είναι σημαντικός εταίρος μας και θα ήθελα να συνεχίσουμε προς αυτή την κατεύθυνση. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε πολύ τον προσκεκλημένο μας και για την τοποθέτηση και για τις απαντήσεις.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ. Κυρίτσης Γεώργιος, Φίλης Νικόλαος, Μουσταφά Μουσταφά, Καββαδία Αννέτα, Λιβανίου Ζωή, Παπαδόπουλος Σάκης, Κωνσταντινέας Πέτρος, Βαρδάκης Σωκράτης, Σκουρολιάκος Πάνος, Γκιουλέκας Κωνσταντίνος, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας και Μανωλάκου Διαμάντω.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Πρατσόλης Αναστάσιος, Σταμπουλή Αφροδίτη, Καρασμάνης Γεώργιος, Συντυχάκης Εμμανουήλ, και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Βράντζα Παναγιώτα, Θεοφύλακτος Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ουρσουζίδης Γεώργιος και Τζάκρη Θεοδώρα.

Από την Ειδική Μόνιμη Επιτροπή Έρευνας και Τεχνολογίας παρόντες ήταν οι Βουλευτές κ.κ. Ακριώτης Γεώργιος, Μιχελογιαννάκης Ιωάννης, Σεβαστάκης Δημήτριος, Αντωνίου Μαρία, Ασημακοπούλου Άννα – Μισέλ, Δαβάκης Αθανάσιος, Κατσανιώτης Ανδρέας, Μπούρας Αθανάσιος και Κατσίκης Κωνσταντίνος.

Τέλος και περί ώρα 13.30΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**